Oficiālais Vēstnesis L 236 , 23/09/2003 Lpp. 0883 - 0884



II. TIESĪBU AKTI FITOSANITĀRIJAS JOMĀ 1. 31969 L 0464: Padomes Direktīva 69/464/EEK ( 1969. gada 8. decembris) par kartupeļu vēža kontroli (OV L 323, 24.12.1969., 1. lpp.). a) Desmit gadus pēc pievienošanās dienas Polija ierobežo kartupeļu šķirņu stādīšanu Polijā, ļaujot stādīt vienīgi tādas šķirnes, kas ir pilnīgi (laboratorijas un lauka apstākļos) izturīgas pret Synchytrium endobioticum (Schilbersky) Percival, kas ir kartupeļu vēža izraisītājs. Šajā laikā Polijā veic papildu aizsardzības pasākumus, lai garantētu aizsardzību attiecībā uz sēklas kartupeļu un galda kartupeļu, kā arī Polijas izcelsmes stādīšanai paredzēto augu tirdzniecību gan Polijā, gan starp Poliju un citām dalībvalstīm; šos pasākumus īsteno, kamēr netiek konstatēts, ka vecajos kartupeļu vēža plankumos vairs nav dzīvotspējīgu Synchytrium endobioticum(Schilbersky) Percival sporu, un kamēr vairs nav nepieciešama papildu vai stingrāku pasākumu īstenošana atbilstīgi Direktīvas 69/464/EEK 9. pantam. Platību pārplānošanu veic atbilstīgi EPPO standartam PM 3/59(1) "SYNCHYTRIUM ENDOBIOTICUM: augsnes testi un iepriekš inficētu platību pārplānošana". b) Ņemot vērā pamatotus zinātniskus principus, attiecīgā kaitīgā organisma bioloģiju un iespējamos tā izplatīšanās veidus, un jo īpaši šā organisma saimniekaugu ražošanas, tirdzniecības un pārstrādes sistēmu Polijā, papildu pasākumi ietver šādus pasākumus: i) attiecībā uz sēklas kartupeļiem: papildus Direktīvas 2000/29/EK [21] IV.A.II pielikuma 18. punkta 1. apakšpunktā noteikto prasību izpildei ir jānodrošina atbilstība Direktīvas 69/464/EEK 4. pantam, veicot oficiālas pārbaudes konkrētās platībās, kur audzē sēklas kartupeļus. Turklāt apvidus, kur ir ticis konstatēts 2. un 3. patotips, neuzskata par apvidiem, kuros audzētos sēklas kartupeļus var pārvietot uz citiem Polijas apvidiem, kur nav ticis konstatēts Synchytrium endobioticum(Schilbersky) Percival, vai uz citām dalībvalstīm. "Apvidus" tiek noteikts rajona (Powiat) līmenī; ii) attiecībā uz galda kartupeļiem: aa) apvidus, kur ir ticis konstatēts 2. un 3. patotips, neuzskata par apvidiem,. kuros audzētos galda kartupeļus var pārvietot uz citiem Polijas apvidiem, kur nav ticis konstatēts Synchytrium endobioticum(Schilbersky) Percival, vai uz citām dalībvalstīm; bb) kartupeļiem, kuru izcelsme ir apvidos, kas nav iepriekš aa) punktā minētie apvidi, - jābūt izcelsmei tādā apvidū, kur nav ticis konstatēts Synchytrium endobioticum(Schilbersky) Percival. "Apvidus" tiek noteikts rajona (Powiat) līmenī, vai - jābūt izcelsmei tādā ražošanas vietā, kur nav ticis konstatēts Synchytrium endobioticum(Schilbersky) Percival, vai - jābūt tādas šķirnes kartupeļiem, kas ir izturīga vismaz pret Synchytrium endobioticum(Schilbersky) Percival 1. patotipu, un — pārvietojot uz Polijas apvidu, kas apsekojumā atzīts par tādu, kurā nav Synchytrium endobioticum(Schilbersky) Percival, vai citu dalībvalsti — jābūt mazgātiem vai citādi tīrītiem, un uz tiem nedrīkst būt augsne; iii) attiecībā uz augiem ar saknēm, kas ir iestādīti vai paredzēti stādīšanai un tiek audzēti atklātā laukā: papildus Direktīvas 2000/29/EK IV.A.II pielikuma 24. punktā noteikto prasību izpildei ir jānodrošina atbilstība Direktīvas 69/464/EEK 4. pantam, veicot oficiālas pārbaudes konkrētās platībās, kur audzē šos augus. Turklāt apvidus, kur ir ticis konstatēts 2. un 3. patotips, neuzskata par apvidiem, kuros audzētos augus var pārvietot uz citiem Polijas apvidiem, kur nav ticis konstatēts Synchytrium endobioticum(Schilbersky) Percival, vai uz citām dalībvalstīm. "Apvidus" tiek noteikts rajona (Powiat) līmenī. c) Izturīgās kartupeļu šķirnes nosaka, izmantojot testus atbilstīgi Eiropas un Vidusjūras Augu aizsardzības organizācijas (EPPO) Protokolam par karantīnai pakļauto sēnīšu noteikšanu. Apvidus vai vietas atzīst par tādām, kurās oficiāli nav Synchytrium endobioticum(Schilbersky) Percival saskaņā ar Pārtikas un lauksaimniecības organizācijas Fitosanitāro pasākumu starptautiskajiem standartiem Nr. 4 "Par prasībām attiecībā uz to, kā apvidus atzīst par tādiem, kuros nav kaitēkļu" vai Nr. 10 "Par prasībām attiecībā uz to, kā ražošanas vietas vai ražošanas uzņēmumus atzīst par tādiem, kuros nav kaitēkļu". d) Ražošanas vietās, kur nav ticis konstatēts Synchytrium endobioticum(Schilbersky) Percival, kā minēts b) punkta ii) apakšpunkta bb) punktā, Komisija var atļaut individuālu līgumu noslēgšanu ar Polijas kompetentajām iestādēm par tādu šķirņu ražošanu, kuras nav izturīgas. e) Reģistrējot visus kartupeļu ražotājus, noliktavas un piegādes centrus, Polija nodrošina, ka visiem kartupeļu sūtījumiem ir iespējams izsekot līdz kartupeļu izcelsmes rajonam. Šādā nolūkā minēto ražotāju, noliktavu un piegāžu centru reģistrācijas numuriem ir jāietver norāde uz rajoniem, kur kartupeļi ražoti, glabāti, šķiroti vai iesaiņoti. Reģistrācijas numurs jānorāda uz katra kartupeļu sūtījuma, kura izcelsme ir Polijā un kas tiek pārvietots Polijā vai uz citām dalībvalstīm. f) Polija iesniedz gada ziņojumus par to apsekojumu rezultātiem, kas veikti attiecībā uz Synchytrium endobioticum(Schilbersky) Percival izplatību Polijā. Līdz 10 gadu laikposma beigām apsekojumiem ir jābūt pabeigtiem, un jābūt noteiktām visām atlikušajām vai no jauna inficētajām platībām, kā arī to drošības zonām, kas ir pietiekami lielas, lai nodrošinātu apkārtējo apvidu aizsardzību. Gada ziņojumā ietver to ražošanas apvidu un vietu sarakstus, kur nav ticis konstatēts Synchytrium endobioticum(Schilbersky) Percival, kā minēts b) punkta ii) apakšpunkta bb) punkta pirmajā un otrajā ievilkumā. g) Līdz 10 gadu laikposma beigām Komisija sadarbībā ar Polijas iestādēm pārbauda stāvokli, ņemot vērā attīstību, un lemj par to, vai ir jāveic turpmāki pasākumi. Visus šādus pasākumus paredz saskaņā ar Direktīvas 2000/29/EEK 18. pantā paredzēto procedūru. 2. 31991 L 0414: Padomes Direktīva 91/414/EEK ( 1991. gada 15. jūlijs) par augu aizsardzības līdzekļu laišanu tirgū (OV L 230, 19.8.1991., 1. lpp.), kurā jaunākos grozījumus izdara: - 32002 L 0081: Komisijas 10.10.2002. Direktīva 2002/81/EK (OV L 276, 12.10.2002., 28. lpp.). Atkāpjoties no Direktīvas 91/414/EEK 13. panta 1. punkta, Polija var ilgākais līdz 2006. gada 31. decembrim atlikt termiņus, kas noteikti Direktīvas 91/414/EEK II un III pielikumā minētās informācijas sniegšanai par augu aizsardzības līdzekļiem, ko ražo Polijā, tirgo vienīgi Polijā un kuru sastāvā ir 2,4-D, MCPA, karbendazims vai Mekoprops (MCPP), ar nosacījumu, ka šīs sastāvdaļas attiecīgajā laikā ir uzskaitītas minētās direktīvas I pielikumā un ka pieteikumu iesniedzēji uzņēmumi pirms 2003. gada 1. janvāra ir faktiski sākuši darbu pie nepieciešamo datu apstrādes vai ieguves. 3. 31999 L 0105: Padomes Direktīva 1999/105/EK ( 1999. gada 22. decembris) par meža reproduktīvā materiāla tirdzniecību (OV L 11, 15.1.2000., 17. lpp.). Atkāpjoties no Direktīvas 1999/105/EK 28. panta 3. punkta, Polija var līdz krājumu izsīkšanai atļaut tādu meža reproduktīvo materiālu tirdzniecību, kas uzkrāti līdz 2004. janvārim un neatbilst minētajai direktīvai. [21] Padomes Direktīva 2000/29/EK ( 2000. gada 8. maijs) par aizsardzības pasākumiem, lai novērstu augiem vai augu produktiem kaitīgu organismu ievešanu un izplatību Kopienā (OV L 169, 10.7.2000., 1. lpp.). Direktīvā jaunākie grozījumi izdarīti ar Komisijas Direktīvu 2002/36/EK (OV L 116, 3.5.2002., 16. lpp.). --------------------------------------------------